[image: image1.jpg]



PARLAMENTUL ROMÂNIEI

CAMERA DEPUTAŢILOR

	COMISIA PENTRU ADMINISTRAȚIE PUBLICĂ ȘI AMENAJAREA TERITORIULUI

Nr. 4c-7/ 195
Bucureşti, 27 octombrie  2021 


	Comisia juridică, de disciplină ȘI IMUNITĂȚI

Nr.4c-13/ 366
București, 27 octombrie 2021




Către,




BIROUL PERMANENT AL



CAMEREI DEPUTAŢILOR
Vă înaintăm, alăturat, RAPORTUL COMUN asupra proiectului de Lege privind transmiterea unui teren aflat în administrarea Ministerului Transporturilor, Infrastructurii și Comunicațiilor și în concesiunea Companiei Naționale de Căi Ferate C.F.R.-S.A., din domeniul public al statului în domeniul public al Municipiului Câmpina, trimis Comisiei pentru administraţie publică şi amenajarea teritoriului şi Comisiei juridice, de disciplină și imunități pentru examinare pe fond, în procedură obișnuită, cu adresa nr. Plx. 182 din 5 mai 2021.
	PREŞEDINTE,
	PREȘEDINTE,

	Simona BUCURA-OPRESCU 
	Mihai-Alexandru BADEA

PARLAMENTUL ROMÂNIEI

CAMERA DEPUTAŢILOR

	COMISIA PENTRU ADMINISTRAȚIE PUBLICĂ ȘI AMENAJAREA TERITORIULUI

Nr. 4c-7/ 195
Bucureşti, 27 octombrie 2021


	Comisia JURIDICĂ, DE DISCIPLINĂ ȘI IMUNITĂȚI
Nr. 4c-13/ 366
București, 27 octombrie 2021




raPORT COMUN
asupra proiectului de Lege privind transmiterea unui teren aflat în administrarea Ministerului Transporturilor, Infrastructurii și Comunicațiilor și în concesiunea Companiei Naționale de Căi Ferate C.F.R.-S.A., din domeniul public al statului în domeniul public al Municipiului Câmpina 
În conformitate cu prevederile art.94 din Regulamentul Camerei Deputaţilor, republicat, Comisia pentru administraţie publică şi amenajarea teritoriului şi Comisia juridică, de disciplină și imunități au fost sesizate spre dezbatere în fond, în procedură obișnuită asupra proiectului de Lege privind transmiterea unui teren aflat în administrarea Ministerului Transporturilor, Infrastructurii și Comunicațiilor și în concesiunea Companiei Naționale de Căi Ferate C.F.R.-S.A., din domeniul public al statului în domeniul public al Municipiului Câmpina, transmis cu adresa nr. Plx.182 din 5 mai 2021, înregistrat cu nr.4c-7/195 din 10 mai 2021, și respectiv cu nr. 4c-13/366 din 6 mai 2021 .
Senatul, în calitate de primă Cameră sesizată a adoptat  proiectul de lege în ședința din 26 aprilie 2021, ca urmare a depășirii termenului de adoptare, potrivit art.75 alin.(2) teza a III-a din Constitutia României republicată.


 Camera Deputaţilor este Cameră decizională, potrivit prevederilor art.75 din Constituţia României, republicată şi ale art.91 alin.(9) din Regulamentul Camerei Deputaţilor, republicat.


La întocmirea prezentului raport comun Comisia pentru administraţie publică şi amenajarea teritoriului şi Comisia juridică, de disciplină și imunități au avut în vedere:
·  Consiliului Legislativ avizeză negativ proiectul de lege ( adresa nr. 69/ 25.02.2021 )
· Consiliul Economic și Social avizează partajat ( adresa nr. 1808/18.02.2021) proiectul de lege, astfel :

 a) reprezentanţii părţii patronale au votat pentru avizarea favorabilă a proiectului de lege

 b) reprezentanţii părţii sindicale au votat pentru avizarea favorabilă  a proiectului de lege

 c) reprezentanţii asociaţiilor şi fundaţiilor neguvemamentale ale societăţii civile au votat    pentru avizarea nefavorabilă a proiectului de lege
· Guvernul nu susține adoptarea proiectului de lege (adresa nr.484/9.03.2021)

Proiectul de lege are ca obiect aprobarea transmiterii unui teren aflat în administrarea Ministerului Transporturilor, Infrastructurii și Comunicațiilor și în concesiunea Companiei Naționale de Căi Ferate C.F.R.-S.A., din domeniul public al statului în domeniul public al Municipiului Câmpina. Intervenția legislativă este argumentată în Expunerea de motive prin faptul că "pentru a implementa o serie de proiecte de modernizare a infrastructurii, Primăria Municipiului Câmpina are nevoie de transferul terenurilor aferente liniei de cale ferată inoperabilă Cîmpina-Cîmpinița -Telega, care traversează localitatea de la est la vest." 
Potrivit prevederilor art.62 şi 64 din Regulamentul Camerei Deputaţilor, republicat, examinarea proiectului de lege a avut loc în şedinţe separate.
Comisia juridică, de disciplină și imunități şi-a desfăşurat lucrările în sistem mixt în data de 15 iunie 2021. La lucrările Comisiei juridice, de disciplină și imunități deputații au fost prezenți conform listei de prezență. În urma examinării proiectului de lege și a opiniilor exprimate, membrii Comisiei juridice, de disciplină și imunități au hotărât cu majoritate de voturi respingerea proiectului de lege.
Comisia pentru administraţie publică şi amenajarea teritoriului şi-a desfăşurat lucrările în sistem mixt în data de 19 octombrie 2021. La lucrările Comisiei pentru administraţie publică şi amenajarea teritoriului au fost prezenți deputați conform listei de prezență. În urma examinării proiectului de lege, membrii Comisiei pentru administraţie publică şi amenajarea teritoriului au hotărât cu unanimitate de voturi respingerea proiectului de lege.
În conformitate cu prevederile art.56 din Regulamentul Camerei Deputaţilor, republicat, la dezbaterile din cadrul  Comisiei pentru administrație publică  și amenajarea teritoriului a participat în  calitate de invitat, domnul Sandor Gabor-Secretar de stat în cadrul Ministerului Transporturilor și Infrastructurii.

În urma dezbaterilor și a opiniilor exprimate, membrii celor două Comisii sesizate în fond au hotărât cu majoritate de voturi să propună plenului Camerei Deputaților întocmirea unui raport comun de respingere a proiectului de Lege privind transmiterea unui teren aflat în administrarea Ministerului Transporturilor, Infrastructurii și Comunicațiilor și în concesiunea Companiei Naționale de Căi Ferate C.F.R.-S.A., din domeniul public al statului în domeniul public al Municipiului Câmpina, din următoarele considerente :
1. Precizăm că, în conformitate cu dispoziţiile Hotărârii Guvernului nr. 643/2011 pentru aprobarea Condiţiilor de închiriere de către Compania Naţională de Căi Ferate „C.F.R.” - S.A. a unor părţi ale infrastructurii feroviare neinteroperabile, precum şi gestionarea acestora şi ale Hotărârii Guvernului nr. 177/2014 privind modificarea anexelor nr. 2 si 3 la Hotărârea Guvernului nr. 643/2011 pentru aprobarea Condiţiilor de închiriere de către Compania Naţională de Căi Ferate „C.F.R. ” - S.A. a unor părţi ale infrastructurii feroviare neinteroperabile, precum şi gestionarea acestora, linia de calea ferată Câmpina - Câmpiniţa - Telega face parte din infrastructura feroviară neinteroperabilă. În anul 2013, din cauza stării tehnice necorespunzătoare a podului de beton armat precomprimat situat la km 0+609 (zona cap Y, staţia CFR Câmpina), linia anterior menţionată a fost închisă circulaţiei feroviare.Terenul aferent liniei este înscris în sistemul integrat de cadastru şi de carte funciară, are ca proprietar statul român, se află în administrarea Ministerului Transporturilor şi Infrastructurii şi este concesionat către Compania Naţională de Căi Ferate „CFR”- S.A., având numerele de carte funciară 27543, 27544 şi 27558 U.A.T. Câmpina şi numărul de carte funciară 21817 U.A.T. Poiana Câmpina.
2. Pentru identificarea bunului ce se propune a fi transmis sunt aplicabile prevederile pct. 2 din anexa la Ordinul ministrului finanţelor publice nr. 1718/2011 pentru aprobarea Precizărilor privind întocmirea şi actualizarea inventarului centralizat al bunurilor din domeniul public al statului, potrivit cărora: „Actele normative de actualizare a inventarului bunurilor din domeniul public al statului sunt însoţite de o anexă care cuprinde obligatoriu următoarele date:

-administratorii bunurilor respective şi codul unic de identificare al acestora (CUI); - numărul de identificare MFP al bunului;
 - codul de clasificaţie şi elementele-cadru de descriere tehnică, conform anexei nr.3

-valoarea de inventar a fiecărui bun şi totalul valoric al acestora, cu excepţia valorii de inventar aferentă bunurilor din domeniul public al statului încadrate la grupele 8.01, 8.02, 8.03 şi 8.15, din anexa nr. 3"

Semnalăm că iniţiativa legislativă nu conţine o astfel de anexă.De asemenea, precizăm că potrivit prevederilor art. 46 alin. (2) lit. i) din Legea cadastrului şi publicităţii imobiliare nr. 7/1996, republicată, cu modificările şi completările ulterioare, constituie contravenţie „întocmirea de acte translative de proprietate fără extras de carte funciară”, sens în care considerăm că era necesar ca documentaţia ce însoţeşte proiectul de act normativ să cuprindă şi extrasele cărţilor funciare, de dată recentă, în care dreptul de proprietate să fie intabulat în favoarea statului român. Numărul cărţilor funciare pentru imobilul respectiv trebuie menţionate în anexa proiectului, la datele de identificare a acestuia.
3. Referitor la modalitatea de reglementare a transferului interdomenial care face obiectul prezentei propuneri legislative, raportat la prevederile art.860 alin.(3) teza I din Legea nr.287/2009 privind Codul civil, republicată, cu modificările ulterioare, menţionăm că nu a fost identificată o lege organică prin care imobilul care face obiectul transmiterii să fi fost declarat obiect exclusiv al proprietăţii publice a statului. Semnalăm că în art.286 alin.(2) din Ordonanţa de urgenţă a Guvernului nr.57/2019 privind Codul administrativ, cu modificările şi completările ulterioare, se stipulează: „Domeniul public al statului este alcătuit din bunurile prevăzute la art.l36 alin.(3) din Constituţie, din cele prevăzute în anexa nr.2, precum şi din alte bunuri care, potrivit legii sau prin natura lor, sunt de uz sau de interes public naţional".Menţionăm că, în anexa nr.2 pct.10 din Ordonanţa de urgenţă a Guvernului nr.57/2019, cu modificările şi completările ulterioare, este prevăzută infrastructura căilor ferate. Nominalizarea bunurilor în anexa nr.2 la Ordonanţa de urgenţă a Guvernului nr.57/2019, cu modificările şi completările ulterioare, nu are semnificaţia declarării lor ca bunuri ce fac obiect exclusiv al proprietăţii publice. Enumerarea din anexă are caracter exemplificativ, iar prin aceasta s-a încercat o delimitare, în principiu, a domeniului public al statului, a domeniului public judeţean şi a domeniului public local al comunelor, oraşelor şi municipiilor (paragraful 24 din Decizia Curții Constituționale nr.538 din 25 septembrie 2019, publicată în Monitorul Oficial al României, Partea I, nr.908 din 11 noiembrie 2019). Întrucât infrastructura căilor ferate nu constituie obiect exclusiv al proprietăţii publice, în lipsa unei declaraţii exprese a legii organice, terenul aferent vizat de prezenta propunere legislativă ar trebui transmis prin hotărâre a Guvernului, la cererea Consiliului Local al Municipiului Câmpina, fiind aplicabile dispoziţiile art.860 alin.(3) teza a Il-a din Legea nr.287/2009 privind Codul civil, republicată, cu modificările ulterioare, potrivit cărora transmiterea imobilului în cauză se face „în condiţiile legii”, recte în condiţiile art.292 alin.(l) din Ordonanţa de urgenţă a Guvernului nr.57/2019, cu modificările şi completările ulterioare. Conform acestui alineat, „Trecerea unui bun din domeniul public al statului în domeniul public al unei unităţi administrativ-teritoriale se face la cererea consiliului judeţean, respectiv a Consiliului General al Municipiului Bucureşti sau a consiliului local al comunei, al oraşului sau al municipiului, după caz, prin hotărâre a Guvernului." În lipsa acordului unităţii administrativ-teritoriale, în speţă Consiliul Local al Municipiului Câmpina, judeţul Prahova, în ceea ce priveşte transferul bunului în patrimoniul unităţii administrativ-teritoriale, propunerea legislativă este susceptibilă a încălca şi principiul constituţional al autonomiei locale, reglementat prin art.120 alin.(l) din Constituţia României. Considerăm necesar ca transferul interdomenial să se realizeze, pentru respectarea principiului autonomiei locale, la cererea autorităţii deliberative a unităţii administrativ-teritoriale, în speţă Consiliul Local al Municipiului Câmpina.În acest sens, se impunea anexarea la documentaţia ce însoţeşte proiectul de act normativ a unei hotărâri a consiliului local prin care să se aprobe solicitarea privind transmiterea imobilului din domeniul public al statului în domeniul public al unităţii administrativ-teritoriale. De asemenea, se constată că proiectul nu este însoţit de acordul actualului administrator al bunului respectiv, care poate să se pronunţe cu privire la oportunitatea transmiterii şi cu privire la justificarea temeinică a încetării uzului sau interesului public naţional pentru acest imobil. 
4. Menţionăm că, prin conţinut şi obiectul reglementării, propunerea legislativă are caracterul unui act individual, deoarece nu vizează bunuri care fac obiect exclusiv al proprietăţii publice a statului sau a unitătilor administrativ-teritoriale.Semnalăm că, de principiu, legile instituie norme cu caracter general, impersonal şi cu repetabilitate în aplicare, având, prin urmare, caracter normativ.Spre deosebire de actul normativ, actul individual reglementează un comportament concret sau rezolvă de regulă o situaţie concretă. Acesta nu instituie norme cu caracter de repetabilitate, consumându-se, de regulă, într-o singură aplicare.Prin conţinutul său, propunerea legislativă transmisă spre avizare face parte din categoria actelor individuale, având ca obiect reglementarea unei operaţiuni juridice care constă în transmiterea intuitu personae a unor imobile, determinate concret, din domeniul public al statului în domeniul public al unei anumite unităţi administrativ-teritoriale. Domeniul de reglementare ţine, deci, în cazul de faţă, exclusiv de competenţa Guvernului, nu a Parlamentului, care nu se poate substitui autorităţii executive.
5. Curtea Constituţională a reţinut, în jurisprudenţa sa, că  acceptarea ideii potrivit căreia Parlamentul îşi poate exercita competenţa de autoritate legiuitoare în mod discreţionar, oricând şi în orice condiţii, adoptând legi în domenii care aparţin în exclusivitate actelor cu caracter infralegal, administrativ, ar echivala cu o abatere de la prerogativele constituţionale ale acestei autorităţi consacrate de art. 61 alin. (1) din Constituţia României şi transformarea acesteia în autoritate publică executivă. O astfel de interpretare este contrară celor statuate de Curtea Constituţională în jurisprudenţa sa şi, prin urmare, în contradicţie cu prevederile art. 147 alin. (4) din Constituţia României, care consacră obligativitatea erga omnes a deciziilor Curţii Constituţionale (Decizia nr.494/2013).
În raport cu obiectul şi conţinutul său, proiectul de lege face parte din categoria legilor ordinare.
	PREŞEDINTE

Simona BUCURA-OPRESCU
	PREŞEDINTE 

Mihai-Alexandru BADEA

	SECRETAR

Dumitru FLUCUȘ 
	SECRETAR, 

Cristian-Tudor BĂCANU




 Șef serviciu, Nicoleta Toma                                             Consilier parlamentar, Denisa Popdan
Consilier parlamentar, Elena Hrincescu
